OʻZBEKISTON RESPUBLIKASIDA FUTBOLNI YANADA RIVOJLANTIRISH CHORA-TADBIRLARI TOʻGʻRISIDA
(resolution, 2025-10-09)

Oʻzbekistonda futbolning ommaviyligi va unga katta qiziqish borligini, uning aholi sogʻligʻini mustahkamlashdagi va jismoniy tarbiyani yaxshilashdagi muhim ahamiyatini, xalqaro maydondagi sport aloqalarini kengaytirishdagi keng imkoniyatlarini eʼtiborga olib va uni yanada rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat jismoniy tarbiya va sport qoʻmitasi, Xalq taʼlimi vazirligi Oʻzbekiston Kasaba uyushmalari Federatsiyasi Kengashi, Oʻzbekiston Respublikasi Yoshlar ittifoqi va boshqa manfaatdor tashkilotlar ishtirokida: 1993-yil 10-mayga qadar 2000-yilgacha futbolni rivojlantirish milliy dasturini ishlab chiqib, Vazirlar Mahkamasining tasdigʻiga kiritsinlar; 1993-yil 1-aprelga qadar respublikada barcha yosh guruhlari boʻyicha komandalar ishtirokida futbol musobaqalarini oʻtkazishning yagona tizimini ishlab chiqsinlar. Ommaviy futbol uchrashuvlarini uyushtirishga, qobiliyatli sportchi yoshlarni izlashga va tarbiyalashga alohida eʼtibor bersinlar. 2. Oʻzbekiston Respublikasi Davlat jismoniy tarbiya va sport qoʻmitasi Oʻzbekiston Respublikasi Mehnat vazirligi, Adliya vazirligi bilan, shuningdek, Oʻzbekiston Kasaba uyushmalari Federatsiyasi Kengashi bilan birgalikda 1993-yilda “Paxtakor” komandasining, Oʻzbekistondagi boshqa terma va professional futbol komandalarining maqomini tasdiqlasin. 3. Oʻzbekistonda futbolni rivojlantirish fondi taʼsis etilib, unga Vazirlar Mahkamasining zaxira fondidan 100 million soʻm ajratilsin. Oʻzbekiston Respublikasi Qishloq xoʻjaligi vazirligining, “Oʻzmashpaxtagazlama” davlat konsernining, “Oʻzdavneftmahsulot” birlashmasining, “TTZ” ishlab chiqarish birlashmasining, Chkalov nomidagi Toshkent aviatsiya ishlab chiqarish birlashmasining fondni moddiy jihatdan qoʻllab-quvvatlash haqidagi tashabbusi maʼqullansin hamda ajratilgan mablagʻlar respublikada futbolni rivojlantirishning zamonaviy bazasini vujudga keltirishni jadallashtirishga, Oʻzbekistonning sogʻlom va barkamol fuqarolarini tarbiyalab yetishtirishdek oliyjanob ishga koʻmaklashadi, deb hisoblansin. 4. Oʻzbekiston Respublikasi Davlat jismoniy tarbiya va sport qoʻmitasi oʻn kun muddat ichida Respublika futbol federatsiyasi bilan birgalikda Oʻzbekistonda futbolni rivojlantirish fondi nizomini ishlab chiqib, Vazirlar Mahkamasining tasdigʻiga taqdim etsin. 6. Oʻzbekiston Respublikasi Davlat jismoniy tarbiya va sport qoʻmitasi Respublika futbol federatsiyasi bilan birgalikda “Paxtakor” komandasining anʼanalarini tiklash uchun zarur chora-tadbirlarni koʻrsin, komandani yuqori malakali mutaxassislar va umidbaxsh futbolchilar bilan mustahkamlasin, “Qibray” oʻquv-mashq sport kompleksi asosiy baza qilib belgilansin. 1993-1994-yillarda markaziy “Paxtakor” stadionini, “Qibray” va “Chigʻatoy” sport bazalarini puxta taʼmirlash amalga oshirilsin. Oʻzbekiston Respublikasi Moliya vazirligi 1993-yilda puxta taʼmirlash ishlari uchun zarur mablagʻlarni ajratsin va 1994-yilda ham shunday ishni koʻzda tutsin. Vazirlar Mahkamasining qurilish, transport va aloqa majmui (oʻrtoq Toʻlaganov) taʼmirlash ishlarini amalga oshirishda yordam bersin. 7. “Oʻzbekyengilsanoat” davlat uyushmasi sport maqsadlariga atab ishlab chiqariladigan tovarlarning, shu jumladan, futbol kiyimlari, toʻp va poyabzalning sifati yaxshilanishini hamda turlari koʻpaytirilishini taʼminlasin. 8. Oʻzbekiston Respublikasi Davlat jismoniy tarbiya va sport qoʻmitasi Respublika futbol federatsiyasi va tegishli tashkilotlar bilan birgalikda milliy terma futbol komandalari uchun kiyim formasini ishlab chiqib, tasdiqlasin. 9. Oʻzbekiston Respublikasi Davlat jismoniy tarbiya va sport qoʻmitasi: Respublika futbol boʻyicha oliy sport mahorati maktabining “Chigʻatoy” bazasida respublika yoshlar va oʻspirinlar komandalarining olimpiada oʻyinlariga tayyorgarlik markazini tashkil etsin; respublika chempionati va birinchiligi qatnashchilari — oliy hamda birinchi uyushma futbol klublari huzurida bolalar-oʻsmirlar sport maktablarini ochsin. 10. Respublikaning barcha mintaqalarida futbolni rivojlantirishga va buning uchun viloyatlar hamda Toshkent shahri futbol federatsiyalari raislarining yuksak masʼuliyatiga katta ahamiyat berib, viloyatlar va Toshkent shahri hokimlarining shu lavozimlarga saylanishlari faxrli vazifa deb hisoblansin. 12. Oʻzbekiston Respublikasi Davlat istiqbolni belgilash va statistika qoʻmitasi, Moliya vazirligi Oʻzbekiston Respublikasi terma komandalarining xalqaro musobaqalarda, chempionlar sovrini, sovrin egalarining sovrini rasmiy musobaqalarida va shu darajadagi boshqa bellashuvlarda qatnashishlariga tayyorgarlik koʻrishlari va ishtirok etishlari uchun har yili mablagʻ ajratishni, shu jumladan, erkin almashtiriladigan valyuta ajratishni koʻzda tutsinlar. 13. “Oʻzbekiston havo yoʻllari” milliy aviakompaniyasi terma komandalar uchun va xalqaro futbol musobaqalarida qatnashuvchi komandalar uchun aviatsiya biletlari rasmiylashtirilishini va sotib olinishini taʼminlasin. “Oʻzbekiston havo yoʻllari” milliy aviakompaniyasining chet ellardagi vakolatxonalari Oʻzbekiston Respublikasi Jismoniy tarbiya va sport vazirligining iltimosiga binoan bu komandalarni kutib olishni va ularning tranzit qatnovini uyushtirishda har tomonlama yordam bersinlar. 14. Oʻzbekiston Respublikasi Tashqi ishlar vazirligi terma komandalarning va klub komandalarining aʼzolari, shuningdek, ayrim mutaxassislar, trenerlar va futbolchilar uchun chet elga chiqish ruxsatnomalari oʻz vaqtida rasmiylashtirilishini taʼminlasin. Chet elga chiqishga Oʻzbekiston Respublikasi Jismoniy tarbiya va sport vazirligi bilan Respublika Futbol federatsiyasining belgilangan tartibdagi takliflari asosida ruxsatnoma beriladigan boʻlsin. 15. Oʻzbekiston Respublikasi Sogʻliqni saqlash vazirligi va uning joylardagi organlari futbol klublarini sport sohasiga ixtisoslashgan malakali shifokorlar va tibbiy xodimlar bilan, shuningdek, Oʻzbekiston Futbol federatsiyasining talabnomalariga binoan zarur tibbiy ashyolar va dori-darmonlar bilan taʼminlasinlar. 16. Ommaviy axborot vositalari, Oʻzbekiston televideniye va radioeshittirish kompaniyasi respublikada futbol harakatining rivojlanishini, eng yaxshi sport klublari, sport maktablari, jismoniy tarbiya jamoalari, mutaxassislar va trenerlarning faoliyatini muntazam ravishda batafsil yoritib borsinlar, respublikada futbol musobaqalari haqida yuksak saviyada sharhlar tayyorlasinlar, “Sport” gazetasi huzurida “Oʻzbekistonda futbol” haftanomasini chiqarish tashkil etilsin. 17. Oʻzbekiston Respublikasi Ichki ishlar vazirligi va uning joylardagi organlari futbol musobaqalarini oʻtkazish paytida jamoat tartibini, tomoshabinlarning, musobaqa qatnashchilarining, hakamlar guruhlarining xavfsizligini saqlashni taʼminlash yuzasidan qoʻshimcha choralarni amalga oshirsinlar. 18. Ushbu qarorning bajarilishini nazorat qilish Oʻzbekiston Respublikasining Bosh vaziri oʻrtoq A.M. Mutalov zimmasiga yuklatilsin.